钦定古今图书集成/明伦汇编/闺媛典/第336卷 > 吴伯固女
## 钦定古今图书集成/明伦汇编/闺媛典/第336卷 > 吴伯固女

按《诗话》：“昭武吴伯固女，貌美聪慧，其夫诣阙上书称
旨，送太学，三年不回。吴氏作诗寄之，略云：‘昔君曾奏
三千牍，凛凛文风谁敢触。乡老荐贤亲献书，邦侯劝
驾勤推毂。马头三控登长途，谓君此去离场屋。整顿
罗衣出送君，珠泪盈盈垂两目。枕前一一向君言，临
行犹自叮咛嘱。得霑寸禄归已荣，莫遣妾心成局促。
秋深冬暮风雪寒，对镜懒把金蝉簇。梦魂夜夜到君
边，觉来寂寞鸳鸯独。此时行坐厌窗纱，忍泪含情眉
黛蹙。古人惜别日三秋，不知君去几多宿。山高水阔
三千里，名利驱人复尔尔。昔年曾拨《伯牙弦》，未遇知
音莫怨天。去年又奏相如赋，汉殿依前还不遇。朝朝
暮暮望君归，日在东隅月在西。碧落翩翩飞过雁，青
山切切子规啼。望尽一月复一月，不见音容寸肠结。
又闻君是河东来，夜夜不教红灯灭。鸡鸣犬吠侧耳
听，寂寂不闻车马音。自此知君无定止，一片情怀冷
如冰。既无《黄耳》《寄家书》，也合随时托鱼雁。日月逡巡
又一年，何事归期杳难践。堂上双亲发垂白，室中儿
女呜呜泣。八月凉风’”满道途，好整征鞍寻旧迹。